Árshátíð Patreksskóla var haldin 5. apríl og skólastjórinn , Gústaf Gústafsson , var svo vinsamlegur að segja BB aðeins frá því hvernig hátíðin fór fram . „ Árshátíðin tókst ágætlega , “ segir Gústaf . „ Það var bæði góð mæting og fín stemning . Þemað hjá okkur í ár var ,, íslensk húsdýr “ og nemendur og kennarar voru búin að semja leikrit og dansa í tengslum við það . Að auki höfðu þau samið lög af ýmsu tagi sem börnin sungu af mikilli list . Eins og í fyrra hófst árshátíðin á skólasöng Patreksskóla sem allir nemendur skólans sungu saman á sviðinu , en að honum loknum hófust atriði bekkjanna . Foreldrafélag Patreksskóla sá svo um veglegar kaffiveitingar í hléi . Leikmuna og búningagerð var í höndum kennara , nemenda og foreldra og greinilegt að við eigum mjög listrænt og hugmyndaríkt fólk hérna á svæðinu . Við í Patreksskóla þökkum gestum kærlega fyrir komuna og foreldrafélaginu fyrir samstarfið , “ segir Gústaf að lokum og eins og sjá má á meðfylgjandi myndum var mikill metnaður lagður í árshátíðina hjá Patreksskóla .